HEZKUNTZAKO SAILBURUAK (Uriarte Toledo) (EAJ, 2018-11-23):
Ubera andrea, mantra zurea da zeren behin eta berriro, beti jarraituko dugu eztabaidatzen baina Heziberri 2020 Plana ez da LOMCEren aplikazioa.
Heziberri 2020 ereduaren erreferentziazko dekretuak eta araudi esparruak berezko hezkuntza proiekturen ondorioak dira, ez LOMCE zuzenean aplikatzearen emaitza bat.
Eta zuk behin eta berriro esaten duzu hori konbentzitu nahian baina ez da. Ez da. Ez da. Azkenean guk prestatzen dugu marko pedagogiko propio bat eta hortik abiatuz eraikitzen dugu gure eredua, gure dekretuak eta gure bidea eta, lehen esan dudana, berme juridikoa eman nahian.
Gure eredua ez da zerotik irekitzen. Ibilbide luze eta emankorra duten hainbat eta hainbat hezkuntza esperientzia gehitzen ditu: elebitasun eta eleaniztasunen ingurukoak, informazio eta komunikazio teknologiak eta aniztasunari edo elkarbizitzari arreta ematea, esate baterako. Horiek guztiak euskal hezkuntza erkidegoak partekatzen duen kultura pedagogiko bat eraikitzeko izan dira lagungarri.
Hasieran esan dizudan bezala, gure galderari erantzuteko asmotan sail honen helburua, bidali diguten lege proposamenaren zirriborroaren alderdi nagusiak eta horrek eskumen eremuan duen eragina xehetasunez aztertzea da.
Prozesuaren amaieran aldaketa onartzen bada  - eta berriro azpimarratzen dut, LOMCEren aldaketa bat baino ez da -  aldaketa horrek izan ditzakeen ondorioak aztertuko ditugu, eta guk ditugun konpetentzien ikuspegitik, aldaketa horrek kurrikuluma aldatzea eta egokitzea eskatzen duen ikusiko dugu, bbaina beti gure hezkuntza sistemaren onura kontutan hartuta eta gure konpetentzien defentsatik abiatuta.
Gure jarrera jakina da, eta gure autonomia erkidegoan eskumen berezitasuna ezaugarri duen eskumen eremua dugu abiapuntu. Hori horrela, ezinbestekoa da mahai gainean jartzen den edozein proposamenek Euskadiko hezkuntza arloko eskumenekiko erabateko errespetua bermatzea eta horrela gure hezkuntza sistemari adostasunean oinarritzen den hezkuntza sistemari eta gure ereduari dagokion garapenerako aukera ematea.
Guk hezkuntza eredu propioa nahi dugu, baina nahi izateaz gain, hezkuntza eredu propioa izateko eskubidea ere badugu Gernikako Estatutuaren 16. artikuluak eskumena ematen baitigu. Hezkuntza arloko eskumen horri esker urteetan erakunde, eragile eta familien artean eskumen hori garatzen joan gara  - eta zazpi lege Madrilen - , eta elkarlan horretatik abiatuta, euskal hezkuntza sistema eraiki dugu elkarrekin, eta sistema eraikitzen jarraitzeko oinarrizko akordio politiko eta soziala behar da, ezegonkortasuna saihestu ahal izateko.
Datozen urteetarako hezkuntza sistema egonkor eta kalitatezkoa diseinatu nahi dugu eta horretarako lege bat nahi dugu, euskal autogobernua garatuz, hezkuntza sistema gero eta hobea izateko.
Orain dela gutxi Ganbara honetan izan dugu hezkuntza akordioaren oinarrien eztabaida monografiko batean, aurkeztutakoa akordiorako prozesuaren emaitza izan da, oinarri adostuak, hezkuntza komunitate osoaren ikuspegi partekatua eta etorkizunerako hezkuntza sistemaren funtsezko printzipioak jasotzen dituen oinarrizko dokumentua, datozen urteotarako gure herrialderako beharrezkotzat jotzen dugun hezkuntza lege berri bat zehazten lagunduko diguna.
Lege berri baten lehen urratsa da baina agian garrantzitsuena. Gure sistemak etorkizunaren ardatz gisa hartuko duen oinarria baita, eta oinarri honen gainean sakontzen jarraitzeko aukera dugu orain, hezkuntza sistema guztia barne hartuko duen etorkizuneko Hezkuntza Legea oinarriak adostasunez finkatzeko.
Konfiantza dugu, hezkuntzaren erronkaren inguruan aurkituko garelakoan gaude, denok batera ibilbidean eta adostasunetara heltzeko borondatean. Izan ere, lege berriaren helburu nagusia da hezkuntzarekin ikuspegi eraldatzaile bat eraikitzea, hezkuntza eragileen eta adostasuna lagun.
Gure aldetik akordioak bilatzen eta jarrerak hurbiltzen saiatzen jarraituko dugu horixe delako gure lan egiteko moduan, auzolana. Hezkuntza ondasun komuna da eta batzuen eta besteen artean jarrerak hurbiltzea eta diferentziak gainditzea eskatzen du. Gu guztion esku dago gure herritarren etorkizuna. Asko dago jokoan, bai. Hezkuntza gure etorkizuna da erronka handia denena, horregatik guztion konpromisoa behar dugu.
Sistema bere osotasunean diseinatu eta arautzeko batzuen eta besteen eskubide eta betebeharrak zehazteko, kalitatean, ekitatean, inklusioan eta eleaniztasunean aurrera egin eta bikaintasunerantz aurrera pausuak emateko. Baina hori guztia gutxieneko akordioaren gainean eraiki behar dugu. Eta berriro diot, honetan guztiok gara beharrezkoak.